Projekts

LATVIJAS REPUBLIKAS MINISTRU KABINETS

2012.gada Noteikumi Nr.

Rīgā (prot. Nr. .§)

**Kārtība, kādā izglītojamie tiek uzņemti vispārējās izglītības iestādēs un atskaitīti no tām, un obligātās prasības pārcelšanai uz nākamo klasi**

Izdoti saskaņā ar

Vispārējās izglītības likuma

4.panta 18.punktu

**I. Vispārīgie jautājumi**

 1. Noteikumi nosaka kārtību, kādā izglītojamie tiek uzņemti vispārējās izglītības iestādēs un atskaitīti no tām (izņemot internātskolas un speciālās izglītības iestādes), un obligātās prasības pārcelšanai uz nākamo klasi.

 2. Noteikumi attiecas uz vispārējās izglītības iestādēm, kurās īsteno vispārējās pamatizglītības vai vispārējās vidējās izglītības programmas, tajā skaitā vispārējās izglītības īpašo veidu izglītības programmas.

 3. Noteikumi, izņemot šo noteikumu III nodaļu, attiecas arī uz ieslodzīto uzņemšanu un pārcelšanu nākamajā klasē vispārējās izglītības programmās.

**II. Izglītojamo uzņemšana izglītības iestādē**

 4. Vecākiem vai citam bērna likumiskajam pārstāvim (turpmāk – vecāki) pirms bērna uzņemšanas vispārējās izglītības iestādē, vai pilngadīgai personai pirms iestāšanās izglītības iestādē ir tiesības iepazīties ar informāciju par izglītības iestādes:

 4.1. reģistrāciju;

 4.2. akreditāciju;

 4.3. nolikumu;

 4.4. iekšējās kārtības noteikumiem;

 4.5. licencētajām izglītības programmām;

 4.6. izglītības programmu akreditāciju;

 4.7. izglītības iestādes dibinātāja noteikto kārtību, kādā reģis­trējami iesniegumi par izglītojamā uzņemšanu izglītības iestādē, un to pieņemšanas termiņiem (ja tādi ir noteikti);

 4.8. iestājpārbaudījumu (ja tādi ir noteikti) programmu un norises kārtību izglītojamo uzņemšanai 10.klasē un ģimnāzijas vai valsts ģimnāzijas 7.- 9.klasē.

 5. Lai izglītojamo pieteiktu izglītības iestādē, viens no vecākiem vai pilngadīgs izglītojamais iesniedz izglītības iestādes vadītājam (turpmāk – direktoram) adresētu iesniegumu. Iesniegumu var nosūtīt arī elektroniski, parakstot ar drošu elektronisko parakstu. Iesniegumā norāda:

 5.1. izglītojamā vārdu, uzvārdu un personas kodu;

 5.2. izvēlēto izglītības programmu;

 5.3. ērtāko saziņas ar izglītības iestādi veidu, iekļaujot elektroniskā pasta adresi.

 6. Lai pieteiktu izglītības iestādē izglītojamo, kurš atrodas ieslodzījuma vietā un ir obligātajā izglītības vecumā, izglītības iestādes vadītājam adresētu iesniegumu ir tiesības iesniegt amatpersonai, kura atbild par ieslodzītā resocializāciju.

 7. Iesniegumam pievieno vai uzrāda:

 7.1. iegūto izglītību (ja tāda ir) apliecinošu dokumentu, tajā skaitā – izsniegtu citā valstī, pievienojot lēmumu par izglītības dokumenta atzīšanu;

 7.2. bērna medicīnisko karti (veidlapa Nr.026/u) vai, ja izglītojamais ir pilngadīgs, izrakstu no stacionārā/ambulatorā pacienta medicīniskās kartes (veidlapa Nr.027/u);

 7.3. valsts vai pašvaldības pedagoģiski medicīniskās komisijas atzinumu, ja izglītojamo uzņem speciālās izglītības programmā.

 8. Ja izglītības iestāde uzņemšanai vispārējās pamatizglītības otrā posma programmā 7.-9.klasē (ģimnāzijās vai valsts ģimnāzijās) vai vispārējās vidējās izglītības programmā rīko iestājpārbaudījumus:

 8.1. nosaka ne vairāk kā divus iestājpārbaudījumus;

 8.2. izveido komisiju, kura sagatavo iestājpārbaudījumu programmu, saturu un nosaka vērtēšanas kritērijus un kārtību;

 8.3. ar direktora rīkojumu izsludina pieteikšanās termiņu iestājpārbaudī­jumiem un izziņo to norises un vērtēšanas kārtību;

 8.4. iestājpārbaudījumu rezultātus ieraksta protokolā. Protokolu paraksta visi iestājpārbaudījuma komisijas locekļi;

 8.5. par iestājpārbaudījuma rezultātiem izglītojamos informē piecu darbdienu laikā pēc iestājpārbaudījuma.

 9. Izglītojamo uzņem izglītības iestādē noteiktā klasē un izglītības programmā ar direktora rīkojumu.

 10. Izglītības iestādei ir tiesības izglītojamo uzņemt kā eksterni (persona, kas pašizglītības formā apgūst valsts vispārējās izglītības standartu prasībām atbilstošas zināšanas un prasmes un kārto pārbaudījumus gada vērtējuma iegūšanai kādā mācību priekšmetā vai atbilstošā izglītības dokumenta iegūšanai) vispārējās pamatizglītības (no 18 gadu vecuma) vai vispārējās vidējās izglītības ieguvei.

 11. Pēc uzņemšanas izglītības iestādē izglītojamajam iekārto personas lietu. Ja izglītojamais pāriet mācīties no vienas izglītības iestādes uz citu, personas lietu turpina izglītības iestādē, kurā izglītojamais turpina mācības.

 12. Direktors nodrošina informācijas par izglītojamo ievadīšanu un aktualizēšanu Valsts izglītības informācijas sistēmā un par atbilstoša ieraksta veikšanu izglītojamo reģistrācijas un uzskaites grāmatā, norādot:

 12.1. izglītojamā kārtas numuru (tas ir tāds pats kā viņa personas lietas numurs);

 12.2. izglītojamā vārdu, uzvārdu un personas kodu;

 12.3. klasi, kurā izglītojamais uzņemts (rīkojuma datums un numurs). Ja izglītojamais uzņemts izglītības iestādē kā eksternis, papildus izdara ierakstu „eksternis”.

 13. Izglītojamais var tikt uzņemts tikai vienā pamatizglītības vai vispārējās vidējās izglītības iestādē. Reģistrējot izglītojamo Valsts izglītības informācijas sistēmā, iepriekšējam ierakstam par piederību citai pamatizglītības vai vispārējās vidējās izglītības iestādei tiek piešķirts beigu datums.

 14. Ja valsts vai pašvaldības izglītības iestāde atsaka izglītojamā uzņemšanu, direktors rakstveidā informē iesnieguma iesniedzēju par izglītojamā uzņemšanas atteikumu un tā iemesliem. Direktors par atteikumu uzņemt valsts vai pašvaldības izglītības iestādē izglītojamo, kurš ir obligātajā izglītības vecumā, informē pašvaldību, un pašvaldība, ja nepieciešams, sniedz vecākiem vai pilngadīgam izglītojamam informāciju par brīvajām vietām citās attiecīgajā administratīvajā teritorijā esošajās izglītības iestādēs.

 15. Pēc uzņemšanas izglītības iestādē, pamatojoties uz viena no izglītojamā vecākiem rakstisku iesniegumu un saskaņojumu ar pašvaldību, direktoram ir tiesības ar rīkojumu noteikt, ka 1.–4.klases izglītības programmas daļā paredzētā mācību satura apguve īstenojama ģimenē vecāku atbildībā, ja:

 15.1. vecāki pamato, ka izglītojamā mācībām nepieciešami īpaši apstākļi, kurus izglītības iestāde nevar nodrošināt, vai izglītojamā veselības stāvokļa dēļ (II, III vai IV veselības grupa, ko apliecina izziņa, kuru izsniedz ģimenes ārsts), vai izglītojamais psiholoģiski nav gatavs mācībām kolektīvā;

 15.2. mājās ir radīti izglītojamā mācībām nepieciešamie apstākļi;

 15.3. vecāki un izglītības iestādes administrācija ir saskaņojuši kārtību, kādā konsultē vecākus, un kārtību, kādā izglītības iestādes pedagogi novērtē izglītojamā mācību sasniegumus gadā.

**III. Izglītojamā pāriešana no vienas izglītības iestādes uz citu**

 16. Ja izglītojamais vēlas turpināt mācības citā izglītības iestādē, viens no vecākiem vai pilngadīgs izglītojamais iesniedz tās izglītības iestādes direktoram, uz kuru izglītojamais vēlas pāriet mācīties, iesniegumu atbilstoši šo noteikumu 5. un 7.punktā noteiktajam, papildinot to ar informāciju, no kuras izglītības iestādes izglītojamais izstājas.

 17. Izglītojamo ar direktora rīkojumu uzņem jaunajā izglītības iestādē noteiktā klasē un izglītības programmā.

 18. Izglītības iestāde, uz kuru izglītojamais pāriet mācīties, trīs darbdienu laikā rakstiski (papīra vai elektroniska dokumenta formā atbilstoši normatīvajiem aktiem par elektronisko dokumentu noformēšanu) informē iepriekšējo izglītības iestādi, nosūtot tai informāciju par izglītojamā uzņemšanu, norādot uzņemšanas datumu.

 19. Ja valsts vai pašvaldības izglītības iestāde tiek reorganizēta vai likvidēta, pašvaldības pienākums ir nodrošināt savlaicīgu izglītojamo uzņemšanu citās izglītības iestādēs, kuras īsteno atbilstošas izglītības programmas.

 20. Iepriekšējā izglītības iestāde ne vēlāk kā 10 darbdienu laikā pēc šo noteikumu 18.punktā minētās informācijas saņemšanas pārsūta izglītības iestādei, uz kuru izglītojamais pāriet mācīties, izglītojamā personas lietu.

 21. Iepriekšējās izglītības iestādes direktors ar rīkojumu atskaita izglītojamo no izglītības iestādes, norādot jaunās izglītības iestādes nosaukumu.

 22. Ja izglītojamais izbrauc no valsts uz noteiktu laiku, kas pārsniedz vienu mācību gadu, vai uz nenoteiktu laiku, un turpinās izglītību citā valstī:

 22.1. viens no vecākiem iesniedz izglītības iestādē iesniegumu, kurā apliecina, ka izglītojamais izbrauc no valsts. Iesniegumu var nosūtīt arī elektroniski, parakstot ar drošu elektronisko parakstu;

 22.2. izglītības iestāde vecākiem izsniedz (ja izglītojamā vecāki vēlas – nosūtot pa pastu vai elektroniska dokumenta veidā) izglītojamā liecību vai mācību sasniegumu vērtējumu izrakstu, ja izglītojamais maina izglītības iestādi mācību gada laikā;

 22.3. direktors izdod rīkojumu par izglītojamā atskaitīšanu no izglītības iestādes.

 23. No izglītības iestādes neatskaita izglītojamo, kurš plāno mācīties citā valstī ne ilgāk kā viena mācību gada ietvaros vai kurš devies līdzi kādam no vecākiem, kas nosūtīts diplomātiskajā rotācijā uz laiku līdz četriem gadiem. Izglītojamo, kurš mācās citā valstī, bet līdz mācību gada beigām nav sniedzis izglītības iestādei informāciju par iegūto izglītību un nav izteicis vēlmi atgriezties un turpināt izglītības ieguvi šajā izglītības iestādē, ar direktora rīkojumu atskaita no izglītības iestādes. Izglītības iestāde par izglītojamā atskaitīšanu rakstiski informē viņa vecākus vai pilngadīgu izglītojamo, nosūtot vēstuli uz deklarēto dzīvesvietas adresi.

 24. Ja izglītojamais ir atgriezies no mācībām citā valstī un vēlas turpināt mācības Latvijas izglītības iestādē:

 24.1. izglītības iestādei ir tiesības pieprasīt no izglītojamā vecākiem vai pilngadīga izglītojamā dokumentus, kas raksturo un apliecina citā valstī izglītojamā apgūto mācību saturu un mācību sasniegumu vērtējumu;

 24.2. izglītības iestāde vērtē iesniegtos dokumentus un izglītojamā mācību sasniegumus, pieaicinot vismaz trīs attiecīgo mācību priekšmetu skolotājus, ja nepieciešams, intervējot izglītojamā vecākus un izglītojamo;

 24.3. ar direktora rīkojumu nosaka nepieciešamos atbalsta pasākumus vismaz viena semestra ilgumā mācību priekšmetos, kas atšķiras Latvijas un izglītojamā iepriekš apgūtajā izglītības programmā.

 25. Ja citas valsts izglītojamais tiek pieteikts uzņemšanai izglītības iestādē:

 25.1. direktors izveido izglītojamā mācību sasniegumu vērtēšanas komisiju (pieaicinot vismaz trīs mācību priekšmetu skolotājus);

 25.2. šo noteikumu 25.1.apakšpunktā minētā komisija vērtē izglītojamā valodu prasmes, apgūto mācību saturu un saņemtos mācību sasniegumu vērtējumus (ja nepieciešams, izmantojot ievadvērtēšanu, intervējot izglītojamā vecākus) un sniedz rakstisku atzinumu direktoram par to atbilstību izglītojamā uzņemšanai noteiktā viņa vecumam atbilstošā klasē;

 25.3. ar direktora rīkojumu nosaka papildu pasākumus, kas veicami sekmīgai izglītības turpināšanai Latvijā (individuālas konsultācijas latviešu valodā, individuāls mācību plāns noteiktam laikposmam un tml.), un termiņus to īstenošanai.

**IV. Izglītojamā pārcelšana nākamajā klasē**

 26. Izglītojamo pārceļ nākamajā klasē:

 26.1. no 1.-4.klases – bez nosacījumiem, izņemot gadījumus, kad, izglītības iestādes pedagoģiskajai padomei izvērtējot izglītojamā mācību sasniegumus (mācību sasniegumu vērtējums neatbilst mācību priekšmeta standartā noteiktajiem sasniedzamajiem rezultātiem vai gada vērtējums ir zemāks par četrām ballēm, vai gada vērtējums nav saņemts vairākos mācību priekšmetos), mācību sasniegumu attīstības dinamiku, izglītojamā vispārējo attīstību, kavējumu daudzumu (kavējumu dēļ nav iespējams novērtēt izglītojamā mācību sasniegumus semestrī vai gadā), mācību sasniegumu prognozi nākamajam mācību gadam, izglītojamo var nepārcelt nākamajā klasē;

 26.2. no 5.-8.klases – ja izglītojamais ir saņēmis gada vērtējumu visos mācību priekšmetos (izņemot priekšmetus, no kuriem izglītojamais ir atbrīvots) un nav saņēmis vairāk kā vienu vērtējumu, kas ir zemāks par četrām ballēm;

 26.3. no 10.-11.klases – ja izglītojamais ir saņēmis gada vērtējumus, kas nav zemāki par četrām ballēm, visos izglītības programmā noteiktajos mācību priekšmetos (izņemot priekšmetus, no kuriem izglītojamais ir atbrīvots);

 26.4. vakara (maiņu), neklātienes un tālmācības programmās – ja izglītojamais ir saņēmis gada vērtējumu visos mācību priekšmetos un nav saņēmis vērtējumu, kas ir zemāks par četrām ballēm, vairāk nekā divos mācību priekšmetos, nosakot individuālu plānu nepietiekamo vērtējumu uzlabošanai nākamā mācību gada pirmā semestra laikā.

 27. Papildu mācību pasākumi (konsultācijas) un pēcpārbaudījumi izglī­tojamajam mācību gada beigās ir obligāti mācību priekšmetos, kuros mācību sasniegumu vērtējums neatbilst mācību priekšmeta standartā noteiktajiem sasniedzamajiem rezultātiem vai gada vērtējums ir zemāks par četrām ballēm, vai gada vērtējums nav saņemts.

 28.  Papildu mācību pasākumus (konsul­tācijas) organizē šādā kārtībā:

 28.1. konsultāciju sarakstu nosaka ar direktora rīkojumu pēc izglītības iestādes pedagoģiskās padomes vai attiecīgās klašu grupas pedagogu ieteikuma;

 28.2. konsultāciju skaits nedēļā ir ne mazāks kā mācību stundu skaits nedēļā atbilstošajā mācību priekšmetā;

 28.3. izglītības iestāde par konsultāciju sarakstu informē izglītojamo un izglītojamā vecākus;

 28.4. konsultāciju ilgums nepārsniedz divas nedēļas, to norises termiņus nosaka ne vēlākus kā līdz nākamā mācību gada sākumam.

 29. Pēcpārbaudījumu termiņus nosaka ar direktora rīkojumu, tie notiek pēc konsultācijām, bet ne vēlāk kā līdz nākamā mācību gada sākumam. Pēcpārbaudījuma vērtējumu noformē eksāmena protokola veidā.

 30. Pēcpārbaudījuma vērtējumu ieraksta klases žurnālā. Pēcpārbaudījuma vērtējumu var pielīdzināt gada vērtējumam. Izglītojamo, kurš kārtojis pēcpārbaudījumu, pārceļ nākamajā klasē, ievērojot šo noteikumu 26.punktā minētos nosacījumus.

 31. Ja izglītojamais no 1.-8.klases ir pārcelts nākamajā klasē ar nepietiekamu vērtējumu kādā mācību priekšmetā, izglītības iestādes direktors nodrošina individuāla atbalsta pasākumu plāna izstrādi un īstenošanu atbilstošā mācību priekšmeta turpmākai sekmīgai apguvei.

 32. Izglītojamais, kurš par vispārējās pamatizglītības programmas apguvi ir saņēmis liecību, drīkst mācīties 9.klasē atkārtoti līdz pamatizglītības ieguvei.

 33. Izglītojamajam, kurš atstāts uz otru gadu tajā pašā klasē, izglītības iestāde, pamatojoties uz pedagoģiskās padomes ieteikumu, nākamajam mācību gadam apstiprina individuālu atbalsta pasākumu plānu mācīšanās problēmu novēršanai un pietiekamu mācību sasniegumu nodrošināšanai.

 34. Vispārējās vidējās izglītības pakāpē izglītojamo atstāj uz otru gadu tajā pašā klasē tikai gadījumā, ja attaisnojamu kavējumu dēļ nav iespējams novērtēt viņa mācību sasniegumus vai vērtējumi ir zemāki par 4 ballēm.

 35. Ja izglītojamais vispārējās vidējās izglītības pakāpē nav pārcelts nākamajā klasē šo noteikumu 26.punktā noteiktajā kārtībā vai atstāts uz otru gadu tajā pašā klasē šo noteikumu 34.punktā noteiktajā kārtībā, tad izglītojamo atskaita no izglītības iestādes. Lai turpinātu mācības, viņam ir jāiegūst vērtējumi, kas nav zemāki par četrām ballēm, pašizglītības formā atbilstoši šo noteikumu 10.punktā noteiktajam.

 36. Izglītojamo ir tiesības atstāt uz otru gadu tajā pašā klasē tikai vienu reizi. Ja izglītojamais atkārtoti nespēj izpildīt šo noteikumu 26.punktā minētos nosacījumus, viņu pārceļ nākamajā klasē un, pamatojoties uz pedagoģiskās padomes ieteikumu, nosaka nākamajam mācību gadam individuālu izglītības programmas īstenošanas plānu mācību grūtību novēršanai, vai arī izvērtē un iesaka izglītojamā spējām atbilstošu citu izglītības programmu.

 37. Ja vecāki vai viens no vecākiem, vai pilngadīgs izglītojamais apstrīd izglītojamam izlikto gada vērtējumu kādā mācību priekšmetā un pārrunās ar attiecīgā mācību priekšmeta skolotāju, pieaicinot izglītības iestādes administrācijas pārstāvi, vienošanās nav panākta, vienam no vecākiem vai pilngadīgam izglītojamam ir tiesības divu nedēļu laikā pēc gada vērtējuma mācību priekšmetā paziņošanas iesniegt lūgumu pārskatīt izlikto vērtējumu. Šādā gadījumā:

 37.1. direktors izveido apelācijas komisiju (pieaicinot atbilstošā mācību priekšmeta metodiskās komisijas pārstāvjus un citus skolotājus);

 37.2. apelācijas komisija, pamatojoties uz mācību priekšmeta standarta prasībām, mācību priekšmeta programmā noteiktajām prasībām un izglītojamā mācību sasniegumu analīzi, nepieciešamības gadījumā organizējot pēcpārbaudījumu, sniedz atzinumu direktoram;

 37.3. direktors pieņem lēmumu par izglītojamā gada vērtējuma attiecīgajā mācību priekšmetā apstiprināšanu vai pārskatīšanas kārtību un informē par to vecākus vai pilngadīgu izglītojamo.

 38. Izglītojamo pārceļ nākamajā klasē vai atstāj uz otru gadu tajā pašā klasē ar direktora rīkojumu, to paziņo vecākiem un izglītojamam, izdarot attiecīgu ierakstu liecībā.

 39. Ja izglītojamais pēc 12.klases vēlas iegūt vai uzlabot gada vērtējumu kādā mācību priekšmetā un par to ir iesniedzis iesniegumu izglītības iestādē, kas īsteno atbilstošu izglītības programmu, izglītojamo uzņem izglītības iestādē kā eksterni. Saņemto gada vērtējumu apliecina eksāmena protokola izraksts.

 40. Gadījumos, ja izglītojamajam ir atbilstošas zināšanas, iemaņas un prasmes, sociālā un psiholoģiski emocionālā gatavība, izglītības iestādes peda­goģiskā padome lemj par iespēju izglītojamajam konkrētā izglītības programmā vienā gadā atzīt par apgūtu divu vai vairāku klašu mācību priekšmetu saturu. Jautājumu izglītības iestādes pedagoģiskā padome izskata, ja:

 40.1. viens no vecākiem, vai pilngadīgs izglītojamais ne vēlāk kā līdz 1.februārim ir iesnieguši direktoram iesniegumu ar lūgumu atļaut izglītojamajam vienā mācību gadā apgūt divu klašu mācību priekšmetu programmu saturu;

 40.2. direktors pēc konsultēšanās ar izglītojamā pedagogiem, kā arī pēc vecāku iesnieguma izvērtēšanas ar rīkojumu noteicis nepieciešamo ieskaišu norises laiku;

 40.3. izglītojamais līdz noteiktajam laikam ir nokārtojis ieskaites konkrētā izglītības programmā par turpmāk paredzēto mācību priekšmetu pro­grammu saturu un noteiktos valsts pārbaudes darbus (rezultāti noformēti proto­kola veidā).

**V. Izglītojamā atskaitīšana no vispārējās izglītības iestādes**

 41. Izglītojamo obligātajā izglītības vecumā atskaita no izglītības iestādes vispārējās pamatizglītības programmas šādos gadījumos:

 41.1. izglītojamais ir uzņemts citā izglītības iestādē;

 41.2. izglītojamais ir izbraucis no valsts (šo noteikumu 22.punktā un 23.punktā noteiktajos gadījumos);

 41.3. izglītojamais ir saņēmis apliecību par vispārējo pamatizglītību.

 42. Pilngadīgu izglītojamo ir tiesības atskaitīt no izglītības iestādes vispārējās pamatizglītības programmas, ja izglītojamais pārtrauc mācības pēc paša vēlēšanās, vai gadījumā, ja izglītojamais atkārtoti neievēro Izglītības likumā noteiktos izglītojamā pienākumus.

 43. Izglītojamo atskaita no izglītības iestādes vispārējās vidējās izglītības programmas šādos gadījumos:

 43.1. izglītojamais ir uzņemts citā izglītības iestādē;

 43.2. izglītojamais ir izbraucis no valsts (šo noteikumu 22.punktā un 23.punktā noteiktajos gadījumos);

 43.3. izglītojamais ir saņēmis atestātu par vispārējo vidējo izglītību vai liecību par vispārējās vidējās izglītības programmas apguvi;

 43.4. izglītojamo nav iespējams pārcelt nākamajā klasē saskaņā ar šo noteikumu IV nodaļā ietverto regulējumu;

 43.5. pēc izglītojamā paša vēlēšanās, ko apliecina rakstisks iesniegums.

 44. Izglītojamo ir tiesības atskaitīt no izglītības iestādes vispārējās vidējās izglītības programmas, ja izglītojamais atkārtoti neievēro Izglītības likumā noteiktos izglītojamā pienākumus.

**VI. Noslēguma jautājums**

 45. 2011./2012.mācību gadā izglītojamo pārceļ nākamajā klasē atbilstoši tiesiskajam regulējumam, kas bija spēkā līdz 2012.gada 1.janvārim.

 Ministru prezidents                                                     V.Dombrovskis

 Izglītības un zinātnes ministrs                                     R.Ķīlis

Iesniedzējs:

Izglītības un zinātnes ministrs \_\_\_\_\_\_\_\_\_\_\_\_\_\_\_\_\_\_\_\_\_ R.Ķīlis

Vizē:

Valsts sekretārs \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ M.Gruškevics

17.01.2012 12:14

 E.Grīnis

67047910, edgars.grinis@izm.gov.lv